Diari Oficial de la Generalitat Valenciana


Sumari del DOGV 4618, del 29-10-2003 (2003/11828)

ACORD de 24 de juliol de 2003 de la Comissió Territorial d'Urbanisme de Castelló, relatiu a la modificació puntual núm. 17 del Pla General sobre canvi d'ordenança d'edificació i qualificació de zona verda pública en el municipi d'Alcalà de Xivert.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4618

Data del DOGV
:   29-10-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/11577


Data del document
:   24-07-2003

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Alcalà de Xivert
    * pla d'urbanisme

ACORD de 24 de juliol de 2003 de la Comissió Territorial d'Urbanisme de Castelló, relatiu a la modificació puntual núm. 17 del Pla General sobre canvi d'ordenança d'edificació i qualificació de zona verda pública en el municipi d'Alcalà de Xivert. [2003/X11140]
  
Vist l'expedient relatiu a la modificació puntual núm. 17 del Pla General sobre canvi d'ordenança d'edificació i qualificació de zona verda pública en el municipi d'Alcalà de Xivert, i de conformitat amb els següents,
  
Antecedents
  
Primer. El Ple de l'Ajuntament d'Alcalà de Xivert, en sessió de 4 de desembre de 2002, va acordar exposar al públic la modificació, la qual cosa es va dur a terme mitjançant anuncis publicats en el periòdic Levante de 13 de desembre de 2002 i en el Diari Oficial de la Generalitat Valenciana de 8 de gener de 2003. Transcorregut el període d'informació al públic, durant el qual no es van formular al·legacions, el Ple en va aprovar provisionalment la modificació en sessió de 9 d'abril de 2003.
  
Segon, El projecte consta de memòria i plànols.
  
Tercer. L'objecte del document és introduir una modificació en l'ordenació detallada d'una parcel·la de sòl urbà establida en el Pla General d'Alcalà de Xivert aprovat definitivament el 8 de juliol de 1998.
  
La modificació proposa canviar la qualificació d'una parcel·la de sòl urbà (denominada en l'expedient parcel·la el Paradís) que passa de tenir la qualificació de residencial unifamiliar aïllada (Ordenança UFA) a quedar qualificada com a residencial unifamiliar en filera (Ordenança UFH). Aquest canvi de l'ordenança aplicable implica un increment d'edificabilitat residencial de 750,20 m² de sostre. Com a compensació a aquest increment d'edificabilitat es crea una nova zona verda pública d'1.628 m². La modificació s'acompanya d'un conveni pel qual el propietari es compromet a la cessió i urbanització d'aquesta zona verda. A més de la millora d'aquesta nova zona verda, la nova ordenació permet conservar uns pins existents en la parcel·la.
  
Segons la memòria justificativa i l'acord del Ple d'aprovació provisional, amb la nova ordenació s'aconsegueixen fonamentalment les següents millores per al benestar de la població:
  
- S'obté la cessió gratuïta de la nova zona verda pública d'1.628 m². Al seu torn, es garanteix (mitjançant el conveni urbanístic subscrit) que el propietari de la parcel·la, a més de la cessió, efectuarà la urbanització de la zona verda, com també l'execució de les infraestructures corresponents al vial a què dóna front.
  
- S'aconsegueix una major conservació d'una massa arbòria (pins) existent en la parcel·la la qual cosa, encara que siguen de propietat privada, repercuteix en una millor qualitat ambiental.
  
- S'aconsegueix una tipologia més d'acord amb les àrees confrontants, en les quals, segons s'assenyala, no hi ha una tipologia d'habitatge unifamiliar aïllat.
  
Amb la modificació s'acompanya el conveni que garanteix el compliment dels citats compromisos.
  
Quart. El 23 de maig de 2003 la Direcció General de Costes del Ministeri de Medi Ambient en va emetre informe favorable.
  
Fonaments de dret
  
Primer. La tramitació de la present modificació puntual del Pla General d'Alcalà de Xivert ha sigut correcta, de conformitat amb el que estableixen l'article 38 i següents de la Llei 6/1994, de 15 de novembre, de la Generalitat Valenciana, reguladora de l'activitat urbanística (en endavant LRAU), com també en l'article 158 i següents del Reglament de Planejament de la Comunitat Valenciana, aprovat pel Decret 201/1998, de 15 de desembre (en endavant RPCV).
  
Segon. La documentació està completa, en compliment del que disposa l'article 27, en relació amb el 55.1 de la LRAU, com també en l'article 45 i següents del RPCV.
  
Tercer. La modificació que ens ocupa comporta l'alteració de la qualificació urbanística d'una parcel·la de sòl urbà enclavada en el litoral, per la qual cosa resultava preceptiu sol·licitar l'informe que preveu l'article 117 de la Llei 22/1988, de 28 de juliol, de Costes.
  
La Direcció General de Costes del Ministeri de Medi Ambient ha emés informe favorable a la modificació el 22 de maig de 2003. En l'informe favorable s'efectua, no obstant això, l'observació següent:
  
?La zona de servitud de protecció es destina a viari, espai lliure i UFH. S'inclou un pla denominat Justificació de la conservació de pins, en el qual es representen una sèrie d'habitatges en filera de les quals les representades en primera fila envaeixen la zona de servitud de protecció amb un element denominat terrassa-pèrgola. Les edificacions residencials han de situar-se fora de la zona de servitud de protecció en compliment del que estableix l'article 25.1 de la Llei de costes. En aquesta zona poden admetre's elements d'enjardinament i pavimentació. Els usos permesos en la zona de servitud de protecció hauran de disposar de l'autorització de l'òrgan competent de la Comunitat Autònoma, segons estableixen els arts. 48.1 i 49 del Reial Decret 1112/92, pel qual es modifica parcialment el Reglament de la Llei de costes?.
  
L'Ajuntament d'Alcalà de Xivert ha modificat els plànols a què es referia aquesta observació de l'informe favorable de la Direcció General de Costes, segons escrit remés el 3 de juliol de 2003. Així les coses, i quant a la incidència sobre la legislació de costes, no hi ha cap obstacle per a l'aprovació de la modificació.
  
Quart. Les modificació puntual del Pla General d'Alcalà de Xivert que ara s'examina comporta la introducció d'alteracions en l'ordenació detallada del sòl urbà.
  
Tal com reiteradament ha establit la jurisprudència, la determinació concreta de la qualificació d'uns terrenys inclosos en el sòl urbà s'emmarca clarament dins de la discrecionalitat del planejament urbanístic, i en tals casos l'administració té àmplia llibertat per a elegir, entre les alternatives possibles, la forma en què el territori ha de quedar ordenat. Així mateix, són les citades matèries determinacions urbanístiques que tracen, junt amb altres, el model físic d'una convivència purament local, sense incidència en interessos supralocals, per la qual cosa, quan de tals determinacions es tracte, aquella discrecionalitat ha de ser actuada per l'ajuntament, des de la representació que li confereix la seua legitimació democràtica.
  
La LRAU recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació de tal interés formulada pel municipi des de la seua pròpia representativitat. Com s'indica en el preàmbul de la LRAU, aquesta llei atribueix a la política municipal gestora de l'urbanisme un espai de decisió propi, en el qual els òrgans representatius de la col·lectivitat local podran apreciar l'oportunitat de les iniciatives urbanístiques que se li plantegen. D'aquesta manera, i en aquest punt, la intervenció autonòmica haurà de limitar-se a un control de legalitat.
  
En particular, i en el supòsit que ara ens interessa, ha d'analitzar-se si la modificació compleix el que disposa l'article 55.3 de la LRAU, el qual estableix que ?tota alteració de l'ordenació establida per un pla que augmente l'aprofitament lucratiu privat d'algun terreny o desafecte el sòl de la destinació pública, haurà de preveure les mesures compensatòries necessàries per a mantenir la proporció i la qualitat de les dotacions públiques previstes respecte de l'aprofitament, sense augmentar aquest, en detriment de la millor realització possible dels estàndards de l'ordenació?. Aquest precepte legal es troba desenvolupat per l'article 17 de l'annex del RPCV que regula l'estàndards aplicables a les modificacions de planejament. En concret, l'apartat tercer de l'article 17 de l'annex del RPCV estableix que ?quan ni l'antiga ordenació (a) ni la nova (n) complisquen els dits estàndards, serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que: ISDn/IEBn > ISDa/IEBa?.
  
En el cas que ens ocupa ha quedat justificat en l'expedient el compliment d'aquests preceptes legals i reglamentaris, ja que l'increment d'edificabilitat es veu compensat amb l'increment de la zona verda pública, amb la qual cosa es compleix el requisit que, expressat de forma matemàtica, estableix l'apartat tercer de l'article 17 de l'annex del RPCV.
  
D'un altre costat, la modificació sembla justificada en criteris de racionalitat i millor satisfacció de l'interés públic, per la qual cosa pot afirmar-se que l'administració municipal ha exercit la seua potestat discrecional de planejament dins dels límits propis d'aquesta potestat.
  
Correspon, per tant, aprovar definitivament la modificació.
  
Cinqué. La Comissió Territorial d'Urbanisme, a proposta de la directora general de Planificació i Ordenació Territorial, és l'òrgan competent per a aprovar definitivament els instruments de planejament de municipis de menys de 50.000 habitants, això de conformitat amb el que estableix els articles 9.1 i 10.a) del Reglament dels òrgans urbanístics de la Generalitat Valenciana, aprovat pel Decret 77/1996, de 16 d'abril, en relació amb els articles 3.1 i 9 del Reglament orgànic i funcional de la Conselleria de Territori i Habitatge, aprovat pel Decret 119/2003, d'11 de juliol.
  
Per raó de tot el que s'ha dit, la Comissió Territorial d'Urbanisme de Castelló acorda: aprovar definitivament la modificació puntual núm. 17 del Pla General d'Alcalà de Xivert, relativa a canvi d'ordenança i creació de zona verda.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici que s'utilitze qualsevol altre recurs que es considere oportú.
  
Castelló de la Plana, 24 de juliol de 2003.- El secretari de la Comissió Territorial d'Urbanisme: Fernando Renau Faubell.